༈རྫ་འབུམ་སྨད་དགོན་བཀྲ་ཤིས་མི་གཡོ་བསམ་གཏན་གླིང་གི་གླིང་ཞིག་བླ་རབས་བཅུ་གཅིག་པ་རྒྱལ་སྲས་འཇམ་དཔལ་དཔའ་བོའི་རྣམ་སྤྲུལ་དུ་ཡོངས་སུ་གྲགས་པའི་འཇམ་དཔལ་མཐོང་མཆོག་དབང་པོའམ་འདས་ལོག་པ་ཚེ་དབང་གཡུང་དྲུང་ནི།གླིང་དཀར་རུས་ལ་འཇམ་དཔལ་བཞད་པའི་མིང་༔ཆུ་བྱི་ལོ་པ་ཐུགས་ཀར་དྷཱིཿཡིག་ཅན༔དུས་བབས་འཕྲིན་ལས་ལྔ་སྙིགས་རྒུད་པ་སེལ༔ཞེས་པའི་ལུང་གིས་བསྔགས་པ་བཞིན་གླིང་དཀར་ཆོས་རྒྱལ་ཆེན་པོའི་མངའ་རིས་ཤར་ཟླའི་རྫ་ཀླུང་རིང་མོ་དལ་གྱིས་གཞོལ་བའི་འགྲམ་ངོགས་ན་གནས་པའི་ཞིག་ཆེན་བཅོ་བརྒྱད་ཀྱི་ནང་ཚན།གླིང་གྲགས་ཞིག་པོའི་གདུང་ལས་ཆད་པའི་གླིང་ཞིག་ཚང་ཞེས་གྲགས་པའི་གླིང་དཀར་ལྷའི་རུས་རྒྱུད་གཅིག་ཏུ་རབ་བྱུང་བཅོ་ལྔ་པའི་ཆུ་བྱི་༡༩༡༢ལོར་མཚན་དཔེའི་པདྨོ་མངོན་སུམ་དུ་བཞད་པར་གྱུར།གླིང་རྗེ་གེ་སར་གྱི་དུས་སུ་ཡང་ཐུལ་དམ་པའི་མི་བདུན་ལས་སྟག་རོང་ཉ་ཚ་ཨ་བརྟན་གྱི་སྐྱེ་བ་བཞེས་ཚུལ།ཁོང་རྨ་ཡུལ་དུ་ཕེབས་སྐབས་བག་ཆགས་སད་པའི་རྐྱེན་གྱིས་གསལ་བར་དྲན་པ་བྱུང་བ་སྟེ།གླིང་སྤྲུལ་ཚེ་དབང་གཡུང་དྲུང་ངམ་འཇམ་དཔལ་མཐོང་མཆོག་དབང་པོ་ངོ་སྤྲོད་པའི་ལོ་རྒྱུས་མདོར་བསྡུས་ལས།དགུང་གྲངས་ཉེར་དྲུག་མེ་གླང་༡༩༣༧ལོར་རྨ་ཡུལ་གནས་གཏེར་གྱི་འགྲོ་དོན་ལ་མཁའ་འགྲོའི་ལུང་གིས་བསྐུལ་བཞིན་ཆིབས་བསྐྱོད་གནང་བས།སྔར་ཧོར་གླིང་འཁྲུགས་པའི་གཡུལ་སའི་ཉེ་ཕྱོགས་ལ་ཕེབས་མཚམས་གློ་བུར་དུ་སྔོན་གནས་རྗེས་སུ་དྲན་པས།ང་ཉ་ཚ་ཨ་བརྟན་ཡིན་དུས་ཧོར་ལ་རྟ་ཇག་སོང་བས་ཤང་ལང་༼གྲི་རིང་།༽གི་ཕྲ་འདིར་བུད་སོང་གསུངས་ཏེ་བསྩལ་བས་གཡུ་ཕོར་ཁ་ཙམ་ཞིག་རྙེད་པར་གྲགས།ཤར་གྱི་རྨ་རྒྱལ་སྤོམ་རའི་གནས་གཏེར་གྱི་འགྲོ་དོན་གྲུབ་ཚེ་ཚོགས་འཁོར་ཞིག་ཕུལ་བའི་ཐོ་རེངས་སུ་ཡེ་ཤེས་ཀྱི་མཁའ་འགྲོའི་བརྡ་ཡིས་བསྐུལ་ཏེ་ཐུགས་སྒྲུབ་རྣམ་མཁྱེན་ལམ་བཟང་ལེའུ་ཉི་ཤུ་རྩ་གཅིག་དགོངས་གཏེར་གྱི་ཚུལ་དུ་སྤེལ།གཞན་ཡང་རྨ་རྒྱལ་སྤོམ་རའི་དཀར་ཆག་དང་།སྤོམ་རའི་བསང་མཆོད།གེ་སར་མཆོད་བསྡུས་དོན་འགྲུབ་ཝེར་མ་དགྱེས་པའི་གླུ་དབྱངས་སོགས་ཕྱག་བྲིས་གནང་།།ཞེས་གསལ།ཡང་གླིང་ཞིག་བླ་མ་དེ་ཉིད་དགུང་གྲངས་ཉེར་བདུན་བཞེས་པ་རབ་བྱུང་བཅུ་དྲུག་པའི་ས་སྟག་༡༩༣༨ལོའི་ཧོར་ཟླ་བཅུ་པའི་ཡར་ཚེས་ལ་གླིང་རྗེ་གེ་སར་སྐྱེས་བུའི་འཁྲུངས་ཡུལ་ས་སྐྱིད་སོས་ཡག་གི་ཁ་མདོའི་གེ་སར་ལྷ་ཁང་དུ་བྱོན་ནས་བསྟན་འགྲོའི་དོན་དུ་གླིང་རྗེ་གེ་སར་སྐྱེས་བུ་འཁོར་ཚོགས་དང་བཅས་པ་ལ་གསོལ་བ་དྲག་ཏུ་བཏབ་སྟེ།ཚོགས་བསྐང་དང་དགྲ་ལྷ་ཝེར་མའི་གསོལ་མཆོད་གླིང་རྗེ་གེ་སར་དཔའ་བརྟུལ་དྭངས་སྨན་དང་བཅས་པའི་སྐུ་བརྙན་ལ་སྙན་ཤལ་གྱི་ལྷ་རྫས་བཟང་པོ་བཏབ་པ་བཅས་མཛད་པས།འཛམ་གླིང་སེང་ཆེན་རྒྱལ་པོས་མངགས་པའི་བང་ཆེན་ཡིན་ཟེར་བའི་མི་ཐང་ཧོར་གྱི་མི་རིགས་ཀྱི་ཆས་བྱས་པ་གསུམ་བྱུང་བས་འབྱུང་འགྱུར་གྱི་ལུང་བསྟན་གསལ་བར་གནང་བའང་།སྔར་དྲངས་པའི་ངོ་སྤྲོད་པའི་ལོ་རྒྱུས་མདོར་བསྡུས་ལས།འདི་སྐབས་ཤིག་ལ་རྫ་སྟོད་གེ་སར་ལྷ་ཁང་ནང་ཚོགས་གསོལ་དང་།སྙན་ཤལ་ཕུལ་ནས་བསྟན་པའི་འཕེལ་འགྲིབ་དང་འགྲོ་བའི་བདེ་སྡུག་སོགས་ལ་གསོལ་བ་དྲག་པོ་བཏབ་པའི་ནུབ་མོར་སེང་ཆེན་རྒྱལ་པོའི་བང་ཆེན་ཡིན་ཟེར་བའི་མི་ཐང་ཧོར་ཆས་བྱས་པ་གསུམ་གྱིས་དུས་འགྱུར་གྱི་ལུང་བསྟན་གསལ་བར་གནང་།ཞེས་གསུངས་ཤིང་།དེའི་ཚུལ་རྒྱས་པར་གླིང་ཞིག་བླ་མ་ཁོང་རང་གིས་ཡི་གེར་བཀོད་མཛད་པའི་དུས་ཀྱི་འབྱུང་བའི་ཁུག་སོ་ལ་དུས་རྟགས་ལེགས་ཉེས་འབྱུང་འགྱུར་ཞེས་པ་ལས།ས་སྟག་༡༩༣༨ཟླ་བ་བཅུ་པའི་ཚེས་བཟང་པོར་མདོ་ཁམས་ས་ཡི་ཐིག་ལེ་སྐྱིད་སོས་ཡག་གི་ཁ་མདོར༔འཛམ་གླིང་སེང་ཆེན་རྒྱལ་པོའི་སྐུ་བརྙན་གྱི་མདུན་དུ་སྙན་ཤལ་དང་ཚོགས་གསོལ་ཕུལ་ནས༔གདུང་ཤུགས་སྙིང་ནས་ཕྱུང་བའི་འོ་དོད་ཀྱིས་ཀུན་ཀྱི་འཕོ་འགྱུར༔བསྟན་པའི་འཕེལ་འགྲིབ་འགྲོ་བའི་བདེ་སྡུག་སོགས་ལ་གསོལ་བ་དྲག་པོ་བཏབ་བཞིན༔དེའི་ནུབ་མོར་རྫ་སྟོད་རིན་ཆེན་འབར་བའི་ལྷ་ཞོལ་དུ༔སྐལ་བཟང་ཨ་ཡིག་གི་མཚན་ཅན་དང་ལྷན་ཅིག་མཇལ་བའི་རྨི་ལམ་ན༔བདག་གི་མདུན་དུ་ཐག་རིང་བང་ཆེན་ལྟ་བུའི་མི་ཐང་ཧོར་ཆས་བྱས་པ་གསུམ་ཤད་ཀྱིས་བྱུང་ནས་ཤིན་ཏུ་རིང་བའི་ཚུལ་གྱིས་འདི་སྐད་དོ༔ཞེས་སོགས་འབྱུང་ཞིང་།དེང་དུས་སུའང་གླིང་ཞིག་བླ་མའི་ལུང་བསྟན་ཟེར་ནས་ཁམས་ཁུལ་ཀུན་ཏུ་གྲགས་གཡེར་ཆེན་པོ་ཡོད་དོ།།ཅེས་སྨིན་དབུས་ཨ་དཀར་མིང་གི་ངོར་རབ་བརྟན་དགེ་ལེགས་ཕུན་ཚོགས་ཀྱིས་བྲིས་པ་དགེ།